b"\n_START_ARTICLE_\nLouis Durey\n_START_PARAGRAPH_\nLouis Durey (27. toukokuuta 1888 \xe2\x80\x93 3. hein\xc3\xa4kuuta 1979) oli ranskalainen taidemusiikin s\xc3\xa4velt\xc3\xa4j\xc3\xa4. H\xc3\xa4n kuului s\xc3\xa4velt\xc3\xa4j\xc3\xa4ryhm\xc3\xa4\xc3\xa4n Les Six._NEWLINE_Durey syntyi Pariisissa liikemiesperheeseen. H\xc3\xa4n p\xc3\xa4\xc3\xa4tti omistautua musiikkiuralle sangen my\xc3\xb6h\xc3\xa4\xc3\xa4n oltuaan Debussyn Pell\xc3\xa9as et M\xc3\xa9lisande -oopperan esityksess\xc3\xa4 19-vuotiaana. S\xc3\xa4velt\xc3\xa4j\xc3\xa4n\xc3\xa4 h\xc3\xa4n oli enemm\xc3\xa4n tai v\xc3\xa4hemm\xc3\xa4n itseoppinut. H\xc3\xa4nen ensimm\xc3\xa4inen musiikkimaailmassa kiinnostusta her\xc3\xa4tt\xc3\xa4nyt teoksensa oli pianoduetto Carillons. Maurice Ravel kiinnitti s\xc3\xa4velt\xc3\xa4j\xc3\xa4\xc3\xa4n huomiota ja suositteli h\xc3\xa4nt\xc3\xa4 kustantajalleen. Kuoromusiikki oli alusta l\xc3\xa4htien Dureyn tuotannossa t\xc3\xa4rke\xc3\xa4ll\xc3\xa4 sijalla. Kuuden ryhm\xc3\xa4 Les Six syntyi puolivahingossa, ja aluksi Durey oli sen kantava voima. V\xc3\xa4lirikko ryhm\xc3\xa4n suojelijan Jean Cocteaun kanssa sai Dureyn vet\xc3\xa4ytym\xc3\xa4\xc3\xa4n yhteisty\xc3\xb6st\xc3\xa4, ja ryhm\xc3\xa4 hajosi pian syntym\xc3\xa4ns\xc3\xa4 j\xc3\xa4lkeen._NEWLINE_Les Six -kauden j\xc3\xa4lkeen Durey muutti Saint-Tropez'n kaupunkiin Etel\xc3\xa4-Ranskaan ja jatkoi siell\xc3\xa4 ty\xc3\xb6skentely\xc3\xa4\xc3\xa4n. H\xc3\xa4n ei koskaan tuntenut tarvetta kuulua Ranskan musiikkipiireihin, mik\xc3\xa4 yhdess\xc3\xa4 h\xc3\xa4nen vasemmistolaisten aatteidensa kanssa j\xc3\xa4tti h\xc3\xa4net taiteellisesti eristyksiin koko loppuel\xc3\xa4m\xc3\xa4kseen. _NEWLINE_Durey s\xc3\xa4velsi Saint-Tropez'ssa ainoan oopperansa L\xe2\x80\x99Occasionin. Vuonna 1929 h\xc3\xa4n nai Anne Grangeonin ja muutti takaisin Pariisiin seuraavana vuonna. 1930-luvulla h\xc3\xa4n liittyi kommunistiseen puolueeseen. Natsimiehityksen aikana toisessa maailmansodassa Durey toimi vastarintaliikkeess\xc3\xa4 ja s\xc3\xa4velsi antifasistisia lauluja. Sodan j\xc3\xa4lkeenkin h\xc3\xa4nen jyrk\xc3\xa4t poliittiset mielipiteens\xc3\xa4 haittasivat h\xc3\xa4nen uraansa. Ansaitakseen elantonsa Durey hyv\xc3\xa4ksyi musiikkikriitikon paikan pariisilaisessa kommunistilehdess\xc3\xa4 vuonna 1950._NEWLINE_Dureyn my\xc3\xb6h\xc3\xa4isemm\xc3\xa4t (muun muassa Vietnam-aiheiset) s\xc3\xa4vellykset ovat j\xc3\xa4\xc3\xa4neet unohduksiin. Nyky\xc3\xa4\xc3\xa4n h\xc3\xa4n on Kuuden ryhm\xc3\xa4n j\xc3\xa4senist\xc3\xa4 ehk\xc3\xa4 tuntemattomin. Durey kuoli Saint-Tropez'ssa."